
ОБЩИНСКИ СЪВЕТ - ГР.БЕРКОВИЦА
Н А Р Е Д Б А

ЗА ОСИГУРЯВАНЕ И ПОДДЪРЖАНЕ НА ОБЩЕСТВЕНИЯ РЕД И СИГУРНОСТ НА ТЕРИТОРИЯТА НА ОБЩИНА БЕРКОВИЦА

Глава първа.
ОБЩИ ПОЛОЖЕНИЯ

Чл. 1. (1) С настоящата наредба се уреждат обществените отношения, свързани с осигуряването и поддържането на обществения ред, опазването на публичната и частна собственост, създаването на условия за спокойствие, труд и отдих на гражданите и за поддържане на естетичен вид и природосъобразна екологична среда  на населените места на територията на Община Берковица.
(2) Наредбата определя правомощията на Общинската администрация и задълженията на гражданите, ръководителите на учреждения и предприятия, обществените организации и търговците, свързани с осъществяването на дейността и целите по преходната алинея.
Чл. 2. Заповедите на кмета на Общината и кметовете на кметства относно обществения ред са задължителни за ръководителите на учреждения, стопански и други организации на гражданите на територията на община Берковица, включително и в съответните кметства.
Чл. 3. (1) Наредбата има действие спрямо всички лица, постоянно живеещи и временно пребиваващи на територията на Община Берковица.
(2) На общинската територия  не се допускат или се преустановяват всякакви дейности (действия или бездействия), които причиняват силен или недопустим шум, прах, миризми, изпарения, вибрации, и всякакви други замърсявания, които  увреждат или застрашават живота и здравето на хората, жизнената им среда или нарушават личните права и свободи, в това число неприкосновеността на личността и на жилището, или пречат на съня, на отдиха и спокойствието им, както и на обществените, културни, образователни, спортни и други потребности, обществените услуги, включително и административното обслужване.

Глава втора.
ОСИГУРЯВАНЕ НА ОБЩЕСТВЕНИЯ РЕД И СПОКОЙСТВИЕ, ИЗВЪН ТЪРГОВСКИТЕ ОБЕКТИ, ЗАВЕДЕНИЯТА ЗА ХРАНЕНЕ, РАЗВЛЕЧЕНИЯ И УВЕСЕЛЕНИЯ.

Чл. 4. Забранява се:
1. Високо говорене, пеене, свирене и създаване по какъвто и да е начин на шум на обществени места, в близост до жилища на гражданите, в обществения транспорт и други места през времето от 23.00 часа до 06.00 часа сутринта през летния сезон и 22.00 часа до 06.00 часа сутринта през зимния сезон и в жилищните зони от 14.00 часа до 16.00 часа след обяд, както и други непристойни действия, нарушаващи обществения ред и спокойствие.
2. Повреждането на благоустройствени и комунални съоръжения - настилки, озеленяване, цветарници, гробища, водоснабдяване и канализации, електрофикации, телефони  кабини и апарати, рекламни табла и други.
3. Къпането, прането и миенето във водоемите и други открити водни площи, освен на определените за целта места.
4. Поставянето на временни търговски обекти или извършването на търговия в терени и места без съответното разрешение или извън местата, определени за тази цел.

5. Влизането, преминаването или други действия в селскостопанските и други имоти без разрешението на собствениците им или съответните държавни и общински органи.

6. Хвърлянето на бомбички, ракети, факли и други подобни взривни и запалителни предмети по улиците, училищата, парковете, спортните и културни сгради и съоръжения.

7. Разместване и повреждане на съдове за отпадъци, табелки, пейки, автобусни навеси, пътни знаци, чешми, фонтани, съоръженията, поставени в детските и спортните площадки и на обществени места за общо ползване.
8. Чупенето и повреждането на осветителните тела на уличното осветление.

9. Хазартните игри на обществени места, освен в специално предназначените за целта места.

10. Писането и драскането по фасадите на сградите, оградите и пътните съоръжения.

11. Лепенето на некролози, съобщения, обяви и други извън определените за това места.

12. Извършването на всякакъв вид просия на територията на общината.
13. Достъпът на лица с газово оръжие на масови прояви като събрания, митинги и тържества.
Глава трета.
ОСИГУРЯВАНЕ НА ОБЩЕСТВЕНИЯ РЕД И ЧИСТОТАТА В ТЪРГОВСКИТЕ ОБЕКТИ, ЗАВЕДЕНИЯ ЗА ХРАНЕНЕ, РАЗВЛЕЧЕНИЯ И УВЕСЕЛЕНИЯ
Чл.5. (1) Задължават се собствениците, наeмателите и ползвателите на търговски обекти и заведения за хранене и развлечения, в които се упражнява търговска дейност и услуги, да уведомят писмено съответните общински органи за работното време.
(2) Лицата, посочени в предходната алинея, както и длъжностните лица, отговарящи за работата на съответния обект като управители, бармани, сервитьори, продавачи и други, са длъжни да спазват регистрираното работно време.
(3) При заявено работно време след 22.00 часа собствениците, наемателите и ползвателите на търговски обекти и заведения за хранене и развлечения отговарят за реда в заведенията. При допускане на две нарушения на обществения ред в заведенията, констатирани по реда на тази наредба, собствениците, наемателите и ползвателите на търговски обекти и заведения за хранене и развлечения са длъжни да осигурат охрана от 22.00 часа до края на работното време.
(4) Зареждането на магазини, намиращи се на площад “Й.Радичков” в затворената за автомобили зона, става направо от превозното средство в магазинните помещения в следните часови интервали: от 8.00ч. до 9.00ч., от 13.00ч. до 15.00ч., от 19.00ч. до 20.00ч. По същия ред става и извозването на освободения амбалаж.
Чл.6. (1) Забранява се посещението на лица, ненавършили 18 години, в зали за хазартни игри и в заведения с еротични програми.
(2) Родителите, настойниците, попечителите или другите лица, които полагат грижи  за дете, са длъжни да го придружават на обществени места след 20.00 часа, ако детето не е навършило 14 години и съответно след 22.00 часа, ако детето е навършило 14 години, но не е навършило 18 години.
(3) (изм. и доп. с Решение № 421 от Протокол № 21/08.10.2020 г.) Ако родителят, настойникът, попечителят или другото лице, което полага грижи за дете, навършило 14 години, но ненавършило 18 години, са в невъзможност да го придружат, те са длъжни да осигурят пълнолетно дееспособно лице за негов придружител на обществени места след 22.00 часа. Качеството на придружителя се удостоверява с декларация с нотариална заверка на подписа от поне един от родителите на детето, която включва: трите имена на родителя, телефон за връзка,  имената на придружителя, в каква връзка е той с детето /роднинска, съседска, приятелска, т.н./, датата/периода на придружаване, целта, както и друга информация, която би била от значение по случая (Приложение № 1).
(4) На собствениците или наемателите на заведения се забранява да сервират алкохол и цигари на лица до 18-годишна възраст и се задължават:
а/ да регистрират в Общинска администрация гр. Берковица и РУ „Полиция“ гр. Берковица дните и часовете за провеждане на дискотеки за лица до 18-годишна възраст;

б/ при допускане на две нарушение на обществения ред в заведенията, констатирани по реда на тази наредба, собствениците, наемателите и ползвателите на търговски обекти и заведения за хранене и развлечения са длъжни да осигурят охрана от 22.00 часа до края на работното време; 

в/ да контролират и силата на озвучителните уредби и оркестри.
Чл. 7. (1) (изменена и допълнена с Решение № 1826 от Протокол № 84/27.09.2019 г.) Собствениците, наемателите и ползвателите на заведения за обществено хранене и развлечения, организатори на обществени мероприятия и други заинтересовани лица са длъжни да спазват допустимите децибели за силата на озвучителните уредби и оркестри. Музикалното озвучаване се прекратява в 23.00 часа, освен при провеждане на обществени мероприятия на открито, като озвучаването на тези мероприятия се осъществява при условията и по реда, определени в ал. 2.
(2) /Допълнена и изменена с Решение № 393, Протокол № 28 от 24.06.2016 г., изменена и допълнена с Решение № 1826 от Протокол № 84/27.09.2019 г./ Разрешава се озвучаването при провеждане на обществени мероприятия на открито след 23.00 ч., след подадено заявление от собственици, наематели и ползватели на заведения за обществено хранене и развлечения, организатори на обществени мероприятия и други заинтересовани лица по образец в Общинска администрация Берковица и заплатена такса, съгласно Приложение № 2 от Наредбата за определянето и администрирането на местните такси и цени на услуги на територията на Община Берковица.
(3) Забранява се на посетители на учреждения, културни институции като читалища, библиотеки и музеи, училища, стадиони, спортни игрища, търговски обекти, заведения за хранене, развлечения и увеселения и дискотеки да носят газово оръжие.
(4) Нарушителите на обществения ред в учреждения, културни институти, стадиони, спортни игрища, търговски обекти, заведения за хранене, развлечения и увеселения се отстраняват от техните служители. При нужда се търси съдействие на полицията.
(5)  Собствениците или ползватели на заведения и търговски обекти, в които се провеждат дискотеки и се изнасят артистични програми са длъжни да спазват Наредба № 24 от 20.10.2003 год. за санитарно-хигиенните изисквания към дискотеките /обн. ДВ, бр.95/ 28.10.2003г./.
(6) При две и повече констатирани нарушения в заведенията за обществено хранене и търговските обекти, както и в районите около тях, от посетители на съответното заведение за хранене и развлечения или търговски обект, работното им време се ограничава за срок от 1 /един/ до 12 /дванадесет/ месеца със заповед на Кмета на Община Берковица. Предложение за ограничаване на работното време може да прави и началника на РУП – гр. Берковица.
(7) Собствениците, наемателите и ползвателите на заведения за обществено хранене, развлечения, културни институции, училища, стадиони и спортни игрища са длъжни да поставят предупредителни табели за забрана за внасяне на газово оръжие.
(8) (изменена и допълнена с Решение № 1826 от Протокол № 84/27.09.2019 г.) Забранява се:

1. зареждане на обекти за производство, съхраняване и търговия и на обекти в областта на услугите, разкрити и разположени в зони и територии, предназначени за жилищно строителство, рекреационни зони и територии и зони със смесено предназначение, както и в жилищни сгради с повече от едно жилище и сгради със смесено предназначение, за времето от 23,00 до 8,00 ч.
2. озвучаването от обекти по т. 1 и на открити площи в зони и територии, предназначени за жилищно строителство, рекреационни зони и територии и зони със смесено предназначение за времето от 14,00 до 16,00 ч. и от 23,00 до 8,00 ч., с изключение на териториите на религиозни храмове, железопътни гари, автогари и при използването на системи за предупреждение и оповестяване на населението при бедствия, освен в случаите на издадено разрешение от Община Берковица за провеждане на обществени мероприятия на открито по реда на чл. 7, ал. 2.

3. озвучаването на открити площи в зони и територии, предназначени за жилищно строителство, рекреационни зони и територии и зони със смесено предназначение от пътни транспортни средства, с изключение на моторни превозни средства със специален режим на движение и в случаите, определени с наредбата.

Чл. 7а /Допълнена с Решение № 74, Протокол № 5 от 18.12.2015 г./
 (1) Забранява се тютюнопушенето в закритите обществени места.

(2) Забранява се тютюнопушенето и в помещенията с обособени работни места, където се полага труд, както и в помещенията към тях със спомагателно и обслужващо предназначение.

(3) Забранява се тютюнопушенето на следните открити обществени места:

             1. прилежащите терени и тротоари на детските ясли, детските градини, училищата,ученическите общежития и местата, където се предоставят социални услуги за деца;

             2. площадките за игра;

             3. на които са организирани мероприятия за деца и ученици;

             4. спортните обекти, летните кина и театри - по време на спортни и културни прояви.

Глава четвърта.
БЕЗОПАСНОСТ НА ДВИЖЕНИЕТО ПО УЛИЦИТЕ И РЕД В ОБЩЕСТВЕНИЯ ТРАНСПОРТ, ПАРКИРАНЕ, ПАРКИРАНЕ НА МПС, ПРЕВОЗВАЩИ ХОРА С УВРЕЖДАНИЯ
Чл. 8. (1) Организацията на движение, автобусните линии, маршрутите на движение и спирките на превозните средства на обществения транспорт се определят от Общинската комисия по безопасност на движението, съгласувано с органите на МВР.
(2) Общината стопанисва и поддържа съоръженията, знаците, маркировката, тротоарите и уличните платна, осигуряващи безопасност на движението.
Чл. 9. (1) Забранява се:
1.Повреждането и преместването на пътни знаци, маркировка и други съоръжения и сигнализация, свързана с безопасността на движението от неоторизирани лица,  като и поставянето на частни и други табели и знаци по пътекопоказателните жалони.

2. Оставянето на спрени от движение моторни превозни средства по уличните платна, тротоарите, паркингите и пешеходните зони.

3. Оставянето на строителни, отоплителни и други материали по тротоарите за повече от 48 часа и по улиците, паркингите и пешеходните зони за повече от 12 часа.

4. Движението на верижни машини по асфалтовата настилка на пътищата извън и в населените места.

5. Превозване на необезопасени и лесно разпиляеми товари.

6. Поставянето на бетонни и други трайно закрепени рампи до бордюрите за изкачване на превозни средства.

7. Домуването на товарни автомобили, автобуси, ремаркета и прикачен земеделски инвентар по тротоари, улични платна, площади и зелени площи.

 8. Преминаването, паркирането и домуването на МПС по площади и части от улици, определени за пешеходни зони (плочници).
9. Паркирането на МПС и ППС на разстояние по – малко от десет метра от кофите и контейнерите за битови отпадъци, и контейнери за разделно събрани отпадъци с цел нормално сметоизвозване. 
(2) Спиране за престой и паркиране на МПС с допустима максимална маса до 2,5 т. върху тротоарите в централна градска част на гр. Берковица е допустимо успоредно на оста на пътното платно, ако откъм страната на сградите остават не по-малко от 2 метра за преминаване на пешеходци. 

(3) Задължават се собствениците на спрени от движение и изоставени моторни превозни средства, намиращи се на обществени места в срок от 1 /един/ месец да транспортират същите до съответните автоморги. След този срок същите се преместват от общинска администрация Берковица за сметка на собствениците.
Чл. 10. Гражданите при ползването на обществения транспорт нямат право:

            1. да консумират спиртни напитки.

            2. да пушат.

            3. да превозват животни, с изключение на хората с увреждания, ползващи кучета водачи.

            4. да замърсяват и повреждат превозните средства.


5. да носят газово оръжие.
Чл. 10а (1) Местата за паркиране на МПС, превозващи хора с увреждания, се обозначават с пътен знак Д21 "Инвалид" в съответствие с Наредба № 18 от 2001 г. за сигнализация на пътищата с пътни знаци и с плътна пътна маркировка с международния символ за достъпност.
(2) Броят на местата по ал. 1 се определя съгласно глава пета от Наредба № 4 от 1 юли 2009г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания, издадена от Министерството на регионалното развитие и благоустройството.

Чл. 10б (1) За издаване на карта за паркиране на местата, определени за превозните средства, обслужващи хора с увреждания и използване на улеснения при паркиране по чл. 99а от Закона за движение по пътищата, лицата с увреждания с постоянен/настоящ адрес в община Берковица подават заявление до кмета на Община Берковица. За деца с определен вид/степен на увреждане, заявлението се подава от родител (настойник/попечител).
(2) Към заявлението се прилага:

- Копие от решение на ТЕЛК/НЕЛК/ДЕЛК за освидетелстване на трайно намалената работоспособност или вид и степен на увреждане (сверява се с оригинала при подаване на документи);

           - Копие от лична карта (сверява се с оригинала при подаване на документи);

           - Актуална цветна снимка;    
           -  Копие от нотариално заверено пълномощно, в случай, че заявлението не се подава от лицето с увреждания. 

(3) Заместник Кмет „Туризъм образование, здравеопазване, култура, социални дейности, програми и проекти" създава и поддържа регистър, който съдържа:

- Пореден № на издадена карта за паркиране на хора с увреждания;
- Име, презиме и фамилия на лицето, подало заявлението;
- ЕГН;
- № и дата на издаване на експертно решение на ТЕЛК/НЕЛК/ДЕЛК;
- Данни за автомобила от свидетелството за регистрация;
- Валидност на издадената карта - съобразно срока на експертното решение на ТЕЛК/НЕЛК/ДЕЛК.
(4) Услугата се извършва в 14-дневен срок от датата на подаване на заявлението, лицата, кандидатстващи за издаване на карта за паркиране не дължат такса, а заплащат само стойността на канцеларските материали по издаването на картата (стикер и ламинат)

(5) Картата се издава по образец (Приложение № 2), съобразен с изискванията на стандартизирания модел на Общността от Приложението към Препоръка 98/376/ ЕО на Съвета от 4 юни 1998г. относно картата за паркиране на хора с увреждания. 
(6) Карта за паркиране се издава на името на лица с трайно намалена работоспособност или вид и степен на увреждане, отговарящи на следните критерии:
1. Лица, които вследствие на увреждането не могат да се придвижват без използването на инвалидна количка, ортопедични апарати, външни протези, патерици или чужда помощ, т.е. лица, които не са в състояние да заемат изправено положение на тялото без използването на технически помощни средства и имат трайно оформен функционален дефицит на стоежа, придвижването и издръжливостта. Определеният процент на трайно намалена работоспособност или вид и степен на увреждане, определени от ДЕЛК, ТЕЛК и НЕЛК следва да е над 50 % /петдесет процента/.

2. Лица с III-ти и по-висок функционален клас на сърдечна недостатъчност и с определени над 90 % /деветдесет процента/ трайно намалена работоспособност или вид и степен на увреждане, определени от ДЕЛК, ТЕЛК и НЕЛК.

3. Лица с белодробни заболявания с II-ра и по висока степен на хронична дихателна недостатъчност и определена над 90 % /деветдесет процента/ трайно намалена работоспособност или вид и степен на увреждане, определени от ДЕЛК, ТЕЛК и НЕЛК.

4. Лица с пълна двустранна слепота или с определена над 90 % /деветдесет процента/ трайно намалена работоспособност или вид и степен на увреждане, поради зрителни заболявания, определени от ДЕЛК, ТЕЛК и НЕЛК.

5.  Деца до 16-годишна възраст с други заболявания и с определени от ДЕЛК и НЕЛК вид и степен на увреждане над 90 % /деветдесет процента/.
Чл. 10в. (нов, приет с Решение № 670 от Протокол № 32/28.05.2021 г.) (1) На територията на гр. Берковица се създават места за паркиране на автомобили „Платен абонамент“, които да бъдат ползвани срещу заплащане от търговци и собствениците на търговски обекти.
(2) Местата по ал. 1 се обозначават с хоризонтална маркировка съгласно Закона за движението по пътищата и Наредба № 1 от 17.01.2001 г. за организиране на движението по пътищата и преносима обозначителна табела.

(3) Ползвателите на местата за паркиране по ал. 1 са длъжни да ги обозначат с преносима табела, като на тях задължително се изписва броят на местата и наименованието на ползвателя или търговския обект. Преносимите табели се изработват от община Берковица и се предоставят на ползвателите.
Чл. 10г. (нов, приет с Решение № 670 от Протокол № 32/28.05.2021 г.) Желаещите да ползват местата по чл. 10в, ал.1 подават писмено заявление до кмета на Община Берковица, с посочен точен адрес на юридическото лице и/или учреждението, където ползвателят ще ползва паркоместата, придружено от копие на нотариален акт или копие от договор за наем на имота. Паркоместата се отдават само на посочения адрес или в непосредствена близост до обекта/имота.

Чл. 10д. (нов, приет с Решение № 670 от Протокол № 32/28.05.2021 г.) (1) При наличие на свободни паркоместа, на лицата по предходния член се издава разрешение за ползване на платено паркомясто в  режим „Платен абонамент“ по реда и условията на Наредбата за определяне и администриране на местните такси и цени на услуги на Община Берковица.

 (2) Забранява се преотстъпване правото на ползване и преотдаване на местата по чл. 10в, ал. 1.

(3) Цената за ползване на място за паркиране по чл. 10в, ал.1 се предлага от кмета на Община Берковица и се определя от Общински съвет – Берковица в Наредбата за определянето и администрирането на местните такси и цени на услуги на община Берковица.

(4) Режимът на паркиране за местата с платен абонамент се определя за дните от понеделник до събота включително от 07:00 ч. до 19:00 ч.

Глава пета.
СТРОИТЕЛСТВО
Чл.11. Забранява се извършването на строителство, разкопаване или ремонт на подземни комуникации, изваждането на тротоарни или бордюрни плочки, нарушаване целостта на настилки за каквато и да е цел без предварително писмено разрешение от органите на Общинска администрация, а в отделните съставни населени места от кмета и кметски наместник.
Чл.12. Разрешение за строителство на всички обекти, при които се налага отсичане, преместване или окастряне на растителност, се издава след представяне на документ за внесена такса.
Чл.13. Инвеститорът на обекта е длъжен да възстанови по подходящ начин и в определен срок, съгласуван с Общинска администрация, околната среда след приключване на строителството.
Чл.14. (1) Строителните и специализираните фирми с подземни комуникации и съоръжения, а така също и частни лица, възстановяват  в първоначален вид разкопаните повредени пътни и тротоарни настилки, площади и зелени площи и други, най-късно 3 дни след завършване на строежа /ремонта/ и почистват района за своя сметка.
(2) При извършване на строително монтажни работи по уличното платно и тротоарите, инвеститорите и строителите се задължават да обезопасяват ремонтните дейности по подходящ начин.
Чл.15. Улични платна и тротоари могат да се използват при доказана необходимост за строителни площадки само с разрешение на органите на Общинска администрация, а в другите населени места от кмета на кметството или кметския наместник, съгласувано с полицията, за определено време срещу заплащане на определена такса за квадратен метър.
Глава шеста.
ОПАЗВАНЕ И ПОДДЪРЖАНЕ НА ЧИСТОТАТА
 Чл.16. (1) За поддържане на чист и приветлив вид на благоустроените територии общината извършва следните дейности:

 1. Събиране, извозване и депониране на твърдите битови отпадъци.

 2. Метене по график и периодично миене на благоустроените градски площи – улици, площади, алеи и тротоари.

 3. Зимно почистване на част от уличната мрежа и други определени територии, както и мерките за предотвратяване на поледиците по улиците и тротоарите.

 4. Поддържане на площадки за разделно събиране на  отпадъци.
(2) Обхватът на дейностите по чистотата се определя от Общинска администрация, съобразно конкретните условия и финансови възможности.
(3) Дейностите по чистота се извършват от мероприятия на общината или по договор за възлагане.
Чл. 17. (1) Общината организира периодично или сезонно почистване на парковете и градските градини.
(2) Поддържането на чистотата на производствени, административни, обществени и жилищни сгради, складове, гаражи, паркинги, пазари и други имоти, както и техните дворове и площадки, се осигурява от лицата, които ги стопанисват.

(3) Гражданите са длъжни при замърсяване от тяхна страна на местата за отдих в парковете и градините да ги почистят преди да ги напуснат.
Чл. 18. (1) /Изменена и допълнена с Решение №1055, Протокол №56 от 22.12.2017г./  Почистването на териториите, които са прилежащи към жилищните сгради и имоти, промишлени и търговски обекти и обществени сгради, се извършва от физическите или юридическите лица, които стопанисват съответните сгради.
(2) Собствениците и съдържателите на магазини, офиси и заведения са длъжни да имат съд  за отпадъци към обекта, поставен на подходящо за целта място, без да грози и пречи на движението. 

(3) Физическите и юридическите лица, които извършват стационарна или временна търговска дейност, ежедневно почистват прилежащите територии.

(4) Прилежащите територии за почистване /зелени площи, части от тротоари, улични платна и други територии/ се определят от Общинска администрация.

(5) Почистването на прилежащите територии се извършва периодично и при кампании, организирани от общината. При провеждане на кампании общината осигурява транспорт за отпадъците.

(6) Паленето на огньове за изваряване на буркани да се извършва в личните дворове, а живеещите в кооперации и блокове - на определени от домсъветите места.

Чл. 19. (1) Почистването на пътната мрежа от сняг, обработката с луга и пясъчни смески се извършва с предимство по улиците с движение на обществения транспорт и улиците за болници, пожарна и полиция.

(2) //Изменена и допълнена с Решение №1055, Протокол №56 от 22.12.2017г./ Почистването на тротоарите от сняг и лед пред жилищните сгради и имоти, промишлени и търговски обекти и обществени сгради, както и ледените висулки от сградите, се извършва от физическите или юридическите лица, които стопанисват съответните сгради. Складирането на почистения сняг и лед се извършва така, че да не пречи на движението на МПС и пешеходците. 
Чл. 20. (1) Забранява се:

1. Изтърсването и изтупването от балкони с лице към улици и пешеходни зони. Това да става от местата и през времето, определено с правилници за вътрешния ред на етажната собственост.

2. Измиването на балкони и тераси с течаща вода в жилищните блокове, освен в часовете, определени от домсъветите.

3. Продажбата на открито на небелени семки и ядки в централната  градска част, както и шлюпенето и изхвърлянето на отпадъци от тях.

4. Складирането на строителни, отоплителни и други материали, подготвянето  на варови, циментови и други разтвори по тротоарите, уличните платна и зелените площи.

5. Складирането на оборска тор в УПИ – урегулиран поземлен имот и ПИ – поземлен имот, по тротоарите и улиците на населените места в общината.

6. Изхвърлянето на отпадъци в реките, преминаващи през населените места, и в техните околности.

7. Разносната търговия пред училища и детски заведения.

Глава седма.
ОПАЗВАНЕ НА ОКОЛНАТА СРЕДА
Чл. 21. (1) За осигуряване на екологосъобразна среда в населените места на общината физическите и юридически лица изграждат и поддържат градини, благоустроени зелени площи, крайпътни дървета, храсти и цветни лехи.

(2) Общината осигурява благоустрояването на пътеките и алеите в градинките като се съобразява с местата за преминаване.

(3) Премахването на дървесна и храстова растителност в населените места се извършва с разрешение от кмета на общината по писмено искане на инвеститори и собственици на дървета при условията на Наредба № 1 от 10.03.1993 година за опазване на озеленените площи и декоративната растителност.
Чл. 22. (1) Поддържането на зелените площи се извършва от техния собственик. Поддържането на градинките се извършва от общината.
(2) Задължават се ръководителите на предприятия, учреждения и организации да съдействат за опазването на зелените площи, прилежащи към имотите им, и декоративната растителност в тях.
(3) Инвеститорите и строителните фирми са длъжни максимално да опазват съществуващата дървесна растителност.
(4) Собствениците в етажна собственост поддържат прилежащите благоустроени зелени площи във вътрешнокварталните пространства.

Чл. 23.  (1) Забранява се:

1. Изхвърлянето на отпадъци и други материали в паркове, градини, зелени площи, водни площи, дерета, крайпътни ивици и други места.

2. Горенето на гуми, треви и отпадъци, паленето на огън и изхвърлянето на неугасени предмети в паркове, градини, улични платна и тротоари.

3. Горенето на стърнища и други зелени площи за унищожаване на растителността при обработка на земи, независимо от собствеността им.

4. Отсичането на дървета в градините, зелените площи и по тротоарите без разрешение от общината.

5. Чупенето на клони за бране на липов цвят, диви кестени, плодове, семена и др.

6. Късането и изкореняването на засадените цветя, храсти и дръвчета в общинските градинки  и зелени площи.

7. Косенето на трева в зелените площи и събиране на дървен материал без разрешение на общината.

8. Поставянето на рекламни табели върху дървета чрез заковаване.

9. Изхвърлянето на насипан със сол сняг в градините или около дърветата.

10. Изхвърлянето на горящи отпадъци в съдовете за смет , паленето на огън в тях и оставянето им с отворени капаци /люкове/. 

11. Хвърлянето на отпадъци извън съдовете за смет.

12. Изхвърлянето на битова смет от домакинствата и магазините в декоративните кошчета за смет, поставени по улиците на града. Същите да се изхвърлят в контейнерите за смет.

13. Събирането, ритането, обръщането и разхвърлянето на сметта от уличните бетонни и ламаринени кошчета за смет, както и деформирането им.

14. Паркирането и преминаването  на автомобили в зелени площи.

15. (отм. с Решение № 421 от Протокол № 21/08.10.2020 г.)
16. Коленето на животни на тротоарите и уличните платна.

17. Копаенето и изземването на инертни материали от общински терени без разрешение на общината.

18. Повреждането и замърсяването на извори, чешми, отводнителни канали и други водни площи, промяна на коритата на реките и отклоняване на водите им.

19. Отвеждането на отпадни води по улиците, тротоарите и вътрешно-кварталните пространства.

20. Миенето и ремонта на превозни средства, водещи до замърсяване с петролни и други продукти на улици, тротоари, места за отдих, поречия на реки и водоеми.

21. Прането с перилни препарати в естествени водоизточници или водоеми.

22. Изливането в канализацията на отровни вещества и нефтопродукти.

23. Паленето на огньове, както и изваряването на буркани на тротоари и улични платна.

24. Форсирането на автомобилни двигатели за подгряване и ремонт край жилищни сгради.

25. Отвеждането на дим през прозорци, витрини и стени.

26. Ползването на питейна вода за миене на улиците, площадите, дворовете, на предприятията, градинките, парковете, зелените площи и превозните средства.

27. Изхвърлянето на мръсната вода след измиване с препарати на магазините и офисите в клетките на декоративните дървета и храсти.

28. Обръщането и чупенето  на пейки в градинките и парковете.

29. Чупенето на електрически тела и лампи по улиците и парковете.

30. Изхвърлянето на отпадъци в градските реки и тези в селата.
31. Ловенето и убиването на пойни птици, гълъби, гугутки, събирането на яйцата им, повреждането на хранилките, птичите къщички и гнездата им в градинките, както и разрушаване на мравуняците.

(2) Гражданите, търговците, организациите, заведенията и учрежденията да изхвърлят отпадъчните материали от извършваните строежи, ремонти, сгур от парно отопление, отпадъци от производства в определените от общината места.

(3) Строителните организации да ограждат всички строителни обекти и площадки с предпазващи огради, съгласувано с дирекция “ИУТИ” на Общината. 
Глава осма.
РЕГИСТРАЦИЯ И ИЗИСКВАНИЯ КЪМ ПЪТНИТЕ ПРЕВОЗНИ СРЕДСТВА С ЖИВОТИНСКА ТЯГА 
Чл. 24. (изм. и доп. с Решение № 421 от Протокол № 21/08.10.2020 г.) (1) Водачите на пътни превозни средства с животинска тяга могат да се движат по пътищата на община Берковица, само с ППС, оборудвани съгласно изискванията на Закона за движение по пътищата и регистрирани по реда на тази Наредба.
(2) Водачите на пътни превозни средства с животинска тяга могат да използват за движение разположения отдясно по посоката на движението им пътен банкет или локално платно, ако те са годни за това и ако това не пречи на другите участници в движението съгласно чл. 15, ал. 5 от Закона за движение по пътищата.

(3) Водачите на пътни превозни средства с животинска тяга трябва непрекъснато да направляват животните, така че да не създават пречки и опасности за движението, и да не ги оставят без надзор в обхвата на пътя.
Чл.25. (изм. и доп. с Решение № 421 от Протокол № 21/08.10.2020 г.) (1) Забранява се движението на  ППС с животинска тяга по обособените пешеходни зони, парковете и градините на територията на община Берковица

(2) Забранява се движението на ППС с животинска тяга на следните места по улици в град Берковица, обозначени със забранителни знаци, както следва:
· от кръстовището на ул. „Мусала” в посока към Централна градска част

· от кръстовището на ул. „Николаевска” и ул. „Хаджи Димитър” в посока към Централна градска част

· от кръстовището на ул. „Явор” в посока към Централна градска част

· по цялата дължина на ул. „Атанас Кюркчиев” в посока към Централна градска част
(3) Забранява се движението на ППС с животинска тяга в изправено положение на водача.
Чл.26. (изм. и доп. с Решение № 421 от Протокол № 21/08.10.2020 г.) (1) Пътните превозни средства, теглени от животинска тяга подлежат на регистрация в 14-дневен срок от придобиване на собствеността им. Пътните превозни средства с животинска тяга се регистрират от служители по контрол, определени със заповед на кмета на Община Берковица, съгласно чл. 167, ал. 2, т. 4 от Закон за движение по пътищата.
(2) Пътните превозни средства с животинска тяга се регистрират след извършен оглед на пътното превозно средство по отношение неговото окомплектоване с необходимото оборудване, за което се издава служебна бележка на собственика. Огледът се извършва от служители на място по адрес на местоживеене на собственика на пътното превозно средство с животинска тяга.
(3) Собствениците на пътните превозни средства с животинска тяга подават Заявление за регистрация до кмета на Община Берковица по образец /Приложение № 3/ на гише № 1 – „Център за информация и услуги на гражданите”, първи етаж в сградата на общинската администрация. Към заявлението се прилагат копие от документ за самоличност на собственика, документ за платена такса, както и служебната бележка от извършения оглед за изправност на ППС с животинска тяга по реда на ал. 1 от настоящата Наредба.
(4) Длъжностните лица, определени от кмета на Община Берковица, вписват данните за собственик и ППС с животинска тяга в Регистъра на ППС с животинска тяга /Приложение № 4/.
(5) На собственика на вписаното в регистъра пътно превозно средство с животинска тяга се издава регистрационен талон /Приложение № 5/ и регистрационна табела по образец /Приложение № 6/.

(6) При получаване на регистрационния талон и регистрационната табела по ал. 5, собственикът представя Декларация /Приложение № 7/, че ППС е приведено в съответствие с изискванията на тази наредба.

(7) При промяна на обстоятелствата вписани в регистъра, собственикът подава заявление за вписване на промяната, като прилага и нова декларация.

(8) След вписване на промяната на собственика се издава нов регистрационен талон със същия номер.

(9) При спиране от движение на ППС с животинска тяга регистрационният талон и регистрационната табела се връщат в общинската администрация за заличаване от регистъра.

(10) При изгубване, унищожаване или повреждане на регистрационния талон и/или регистрационната табела, собственикът в седемдневен срок се издават нови по описания в ал. 1 – 5 ред.
Чл. 26а. (нова, приета с Решение № 421 от Протокол № 21/08.10.2020 г.) (1) За да участва в движението по пътищата, всяко пътно превозно средство с животинска тяга трябва да има:

· два бели или жълти светлоотразителя отпред

· два червени светлоотразителя отзад
· при движение през нощта и при намалена видимост - отзад вляво да е налице светещо тяло, излъчващо бяла или жълта добре различима светлина. 
· светлоотразителите трябва да са разположени симетрично от двете страни на превозното средство, съгласно чл. 71, ал. 1 от Закон за движение по пътищата.
(2) На задната страна, а при необходимост – на друго подходящо видно място, на всяко превозно средство с животинска тяга да има поставена регистрационна табела, указваща населеното място и регистрационния номер, съответстващ на номера от регистъра. Табелката трябва да бъде от ламарина със светлоотразително фолио или друго трайно покритие с правоъгълна форма и размери:

 дължина – 200 мм. и ширина – 120 мм.

 черни букви и цифри на бял фон.

(3) Собственикът на ППС с животинска тяга е длъжен да полага необходимите грижи регистрационният номер да бъде ясно различим и четлив – съгласно първоначалния контур и цвят на същия.

(4) Пътното превозно средство с животинска тяга трябва задължително да е оборудвано с подопашни престилки за животинските отпадъци /екскременти/.

(5) Всяко животно, теглещо ППС с животинска тяга трябва да има на челото си бял светлоотразител, прикрепен на юздата.

(6) Пътно превозно средство с животинска тяга може да се движи само, ако се управлява от лице, което е на възраст не по-малка от 16 години или с придружител на възраст не по-малка от 18 години, ако водачът на ППС с животинска тяга е на възраст по-малка от 16 години.

(7) През тъмната част на денонощието водачите на пътни превозни средства с животинска тяга носят светлоотразителни жилетки. 

(8) Собственикът или ползвателят на регистрирано превозно средство с животинска тяга е длъжен да носи регистрационен талон и при поискване да го предоставя за проверка на осъществяващите контрол по настоящата наредба лица.

Глава девета.
АДМИНИСТРАТИВНО НАКАЗАТЕЛНИ РАЗПОРЕДБИ И КОНТРОЛ

Чл. 27. (1) Който наруши разпоредбите на чл. 4, т. 1, 2, 3,5, 6, 7, 8, 9, 10, 11, 12 се наказва с глоба от 10 до 50 лева, като нарушителите са длъжни и да възстановят нанесените щети.

(2)  При повторно нарушение по чл. 4, т. 1, 2, 3, 5, 6, 7, 8, 9, 10, 11, 12  глобата е в размер от 50 до 150 лева. 
(3) Който наруши разпоредбите на чл.4, т.4 се наказва с глоба от 50 до 100 лева.
(4) При повторно нарушение по чл.4, т.4 глобата е в размер от 200 до 500 лева.
Чл. 28. Който наруши разпоредбите на чл.5  се наказва с глоба от 10 до 50 лева.
Чл. 29. (1) Който родител, настойник, попечител или друго лице, което полага грижи  за дете, наруши чл.6, ал.2 и ал.3, се наказва с глоба или имуществена санкция от 300 до 500 лева, а при повторно нарушение – с глоба или имуществена санкция от 500 до 1000 лв.

(2) Който допусне от 22.00 ч. до 06.00 часа дете в управляван от него търговски обект в нарушение на чл.6, ал.2 и ал.3, се наказва с глоба или имуществена санкция от 2000 до 5000 лв., а при повторно нарушение – с глоба или имуществена санкция от 5000 до 8000 лв.
(3) Който продава алкохолни напитки или тютюневи изделия на деца, се наказва с глоба или имуществена санкция от 2000 до 4000 лв., ако не подлежи на по-тежко административно наказание по специален закон или деянието не съставлява престъпление. При повторно нарушение се предприемат принудителни мерки за временно спиране на дейността за определен срок, но не по-дълъг от една година.
(4) Нарушенията по чл.6 се установяват с акт на полицейските органи, а наказателното постановление се издава от директора на областната дирекция на Министерство на вътрешните работи или от оправомощено от него длъжностно лице.

Чл. 30. (1) Който наруши разпоредбите на чл.7 се наказва с глоба от 150 до 500 лева.
(2)  При повторно нарушение се наказва с глоба от 250 до 500 лева или с лишаване от право да упражнява търговска дейност, във връзка с която е извършено нарушението, за период от 1 /един/ до 3 /три/ месеца.
(3) При неизпълнение на разпоредбите на чл.30, ал.2 от в частта „лишаване от право за упражняване на търговска дейност”: 
1. Кметът  на  Община  Берковица  или  упълномощено  от  него лице, прилагат  принудителна административна  мярка - временно  затваряне (запечатване) на търговски обекти и заведенията за хранене и развлечения за срок от 1 до 3 месеца.


2. Принудително-административната мярка по ал. 1 се налага с мотивирана  заповед на Кмета на Община Берковица.

3. Въз  основа на издадената заповед обектите се запечатват от  определените  в  нея  длъжностни  лица  със  съдействието  на  служители  на  РУП - Берковица.


4. Запечатването  се  удостоверява  с  протокол, подписан  от  длъжностните  лица,  нарушителя  или  упълномощено  от  него  лице.


5. След  изтичане  на наказанието  обектите  се  отпечатват  от  лицата  по  т. 3, като  това  се  удостоверява  с протокол.


6.  Заповедта  подлежи  на обжалване  по  реда  и  в  сроковете  на  АПК.

(4) Който наруши разпоредбите на чл. 7, ал. 7  се наказва с глоба от 250 до 1000 лева.
(5) При повторно нарушение се прилагат разпоредбите на чл. 30 ал. 3 от Наредбата за осигуряване и поддържане на обществения ред и сигурност на територията на Община Берковица

Чл. 30а /Допълнена с Решение № 74, Протокол № 5 от 18.12.2015 г./
 (1) Който наруши чл. 7а, се наказва с глоба от 300 до 500 лв., а при повторно извършване на същото нарушение - от 500 до 1000 лв.

(2) Ако нарушението по ал. 1 е извършено от едноличен търговец, имуществената санкция е от 1000 до 1500 лв., а при повторно нарушение - от 1500 до 3000 лв.
(3) За нарушения по ал. 1, извършени от юридически лица, се налагат имуществени санкции в размер от 3000 до 5000 лв., а при повторно нарушение - от 5000 до 10 000 лв.

Чл. 31. Който наруши разпоредбите на чл. 9 се наказва с глоба от 10 до 250 лева.

Чл. 32. Който наруши разпоредбите на чл. 10 се наказва с глоба от 10 до 50 лева.

Чл. 33. (1) Който наруши разпоредбите на глава пета се наказва с глоба от 50 до 250 лева.

(2) При повторно нарушение се наказва с глоба от 250 до 500 лева.
Чл. 34. (1) Който наруши разпоредбите на глава шеста се наказва с глоба от 10 до 300 лева.

(2) При повторно нарушение се наказва с глоба от 300 до 500 лева.
Чл. 35. (1) Който наруши разпоредбите на глава седма се наказва с глоба от 10 до 300 лева.

(2) При повторно нарушение се наказва с глоба от 300 до 500 лева.
Чл. 36. (изм. и доп. с Решение № 421 от Протокол № 21/08.10.2020 г.) (1) Който наруши разпоредбите на глава осма се наказва с глоба в размер на:

1. за липса на светлоотразители - 20.00 лв.

2. за липса на светлоотразителна жилетка - 10.00 лв.
3. за липса на светещо тяло - 20.00 лв.
4. за липса на престилка за животински екскременти - 20.00 лв.

5. за липса на регистрационна табела – 20,00 лв.
6. за липса на регистрационен талон – 20,00 лв.
7. за собственик, който не регистрира ППС в указания срок - 20.00 лв.

8. за управляване на ППС с нечетлив или закрит по какъвто и да е начин регистрационен номер – 10.00 лв.

9. за нарушение на разпоредбите на чл. 24 – от 20.00 до 50.00 лв.;
10. за нарушение на разпоредбите на чл. 25 – от 20.00 до 50.00 лв.;

(2) При повторно нарушение се наказва с глоба от 50.00 до 100.00 лева.
Чл.37. Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания.
Чл.38. (1) Контролът по изпълнението на наредбата се възлага на:

              - Кмета на общината;

              - Кметове на кметства и кметските наместници в населените места;

  - Началника на Районното полицейско управление.

(2) Актовете за установяване нарушенията на разпоредбите на наредбата се съставят:

1. По глава втора - от оправомощени служители на Общинска администрация - гр. Берковица и от служители на РУ”Полиция” - гр. Берковица.
2. По глава трета - от оправомощени служители на Общинска администрация - гр. Берковица, с изключение на чл. 6 от същата наредба, и от служители на РУ”Полиция” - гр. Берковица.

3. По глава четвърта - от служители на РУ”Полиция” - гр. Берковица.

4. По глава пета - от специалисти “Незаконно строителство” към Общинска администрация гр. Берковица, от служители на РУ”Полиция” - гр. Берковица, както и от други оправомощени служители на Общинска администрация гр. Берковица

5. По глава шеста, седма и осма - от инспектор „Околна среда”, специалисти “Незаконно строителство”, от служители на РУ”Полиция” - гр. Берковица, както и от други оправомощени служители на Общинска администрация гр. Берковица 
(3) Наказателните постановления се издават от кмета на община Берковица или от директора на областната дирекция на Министерство на вътрешните работи или от оправомощени от тях длъжностни лица.

ДОПЪЛНИТЕЛНИ РАЗПОРЕДБИ

        &1. ”ОБЩЕСТВЕН РЕД “  е системата от обществени отношения, създаваши се на обществени места, регулирани от правни норми, морални норми и правила в обществото, чието спазване осигурява неприкосновеността на гражданите, защита на правата и законните им интереси, нормалното функциониране на държавните, общински органи и обществени организации, охраната на личната и обществена безопасност при някои дейности, с цел създаване и поддържане на приветлив и естетичен вид на населените места и хармонична жизнена среда.
         &2 “НЕПРИСТОЙНИ ДЕЙСТВИЯ” са непристойни прояви, изразяващи се в употреба на ругатни, псувни или други неприлични изрази на публично място пред повече хора, в оскърбително отношение и държане към гражданите, към органите на властта или обществеността или изразяващи се в скарване, сбиване или други подобни действия, с които се нарушава обществения ред и спокойствието.
         &3 ”РАЗВЛЕКАТЕЛНИ ЗАВЕДЕНИЯ” са заведенията за хранене и развлечения – ресторанти, заведения за бързо обслужване, кафе-сладкарници и питейни заведения.
         &4 “ПИТЕЙНИ ЗАВЕДЕНИЯ” са заведенията, които предлагат богат асортимент алкохолни и безалкохолни напитки и закуски към тях.
         &5. “ ПОВТОРНО” е нарушението, извършено в едногодишен срок от влизане в сила на Наказателното постановление, с което нарушителят е наказан за същото по вид нарушение.
         &6. “СИСТЕМНО НАРУШЕНИЕ” е всяко нарушение извършено след повторно нарушение.
         &7. ”ДОМУВАНЕТО“ на товарни автомобили, автобуси и ремаркета е престоя им на тротоари, улични платна, площади и зелени площи от 19.00 часа до 06.00 часа.
         &8. ”ЛЕТЕН СЕЗОН“ е времето, през което действа въведеното в Република България лятно часово време, а зимен сезон е времето, през което действа въведеното в Република България зимно часово време.

         &9. "ЖИВОТНИ" са млекопитаещи, птици, земноводни, влечуги, риби, молюски, ракообразни, рептилии, амфибийни, други гръбначни и безгръбначни животни, отглеждани от човека със стопанска и нестопанска цел или обитаващи дивата природа.
         &10. ”ПЕШЕХОДНИ ЗОНИ” са всички тротоари, плочници, асфалтови и бетонни пътеки, площад “Й.Радичков” и части от улици ограничени със знаци: „забранено влизане“, „забранено спиране и паркиране“ и „обособена пешеходна зона“.
  &11. ”ЦЕНТРАЛНА ГРАДСКА ЧАСТ“ са териториите в гр. Берковица, между улиците: ул. „Берковска река“, ул. „Ангел Кънчев”, ул. „Христо Смирненски”,   ул. „Тодорини кукли”, ул. „Екзарх Йосиф”, ул. „Опълченска, ул. „Сливница”, ул. Генерал Гурко”, ул. „Тимок” - до ул. „Берковска река”.
  § 12. (нова, приета с Решение № 421 от Протокол № 21/08.10.2020 г.) "ПЪТНО ПРЕВОЗНО СРЕДСТВО С ЖИВОТИНСКА ТЯГА" е съоръжение, придвижващо се по пътя на колела и използвано за превозване на хора или товари, теглено от коне, магарета, мулета, катъри, волове и др.

ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Прилагането и контрола по изпълнението на настоящата наредба се възлага на Кмета на община Берковица.
§2. Тази наредба отменя Наредбата за осигуряване и поддържане на обществения ред и сигурността на територията на община Берковица от 08.07.2005 година, приета с Решение  №500, Протокол № 24 от 02.07.2005  г.
§3. Наредбата се издава на основание чл. 21, ал. 2 от Закона за местното самоуправление и местната администрация и е приета с Решение № 758 на Общински съвет – Берковица, Протокол № 34/31.10 2013 г. 
ПРЕХОДНИ И ЗАКЛЮЧИТЕЛНИ РАЗПОРЕДБИ

КЪМ НАРЕДБАТА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОСИГУРЯВАНЕ И ПОДДЪРЖАНЕ НА ОБЩЕСТВЕНИЯ РЕД И СИГУРНОСТ НА ТЕРИТОРИЯТА НА ОБЩИНА БЕРКОВИЦА
(Решение № 421 от Протокол № 21/08.10.2020 г.)
§4. Пътните превозни средства с животинска тяга се регистрират в двумесечен срок от приемане на Наредбата.

